สภาธุรกิจตลาดทุนเชื่อสถานการณ์ชายแดนยังไม่กระทบหุ้น
สภาธุรกิจตลาดทุนไทย และตลาดหลักทรัพย์ฯ แนะผู้ลงทุนติดตามข้อมูลลงทุน-เชื่อไทยเขมรยังไม่กระทบ
9 ก.พ. 2554

สภาธุรกิจตลาดทุนไทย และตลาดหลักทรัพย์ฯ แนะผู้ลงทุนติดตามข้อมูลลงทุน-เชื่อไทยเขมรยังไม่กระทบ
สภาธุรกิจตลาดทุนไทยระบุมีปัจจัยกระทบหุ้นช่วงสั้นหากไม่มีเหตุการณ์ยืดเยื้อ แนะเลือกหุ้นพื้นฐาน และดูข้อมูลเศรษฐกิจโลกประกอบ ส่วนตลท. เผยยังไม่มีรายงานบจ.ที่ธุรกิจได้รับผลกระทบอย่างมีนัยสำคัญจากเหตุการณ์ชายแดนไทย-กัมพูชาที่ต้องเปิดเผยข้อมูลโดยทันที เผยตลาดติดตามสถานการณ์ใกล้ชิด 
นายไพบูลย์ นลินทรางกูร ประธานกรรมการ สภาธุรกิจตลาดทุนไทย  เปิดเผยว่า ในช่วงนี้มีปัจจัยที่เป็นตัวแปรซึ่งส่งผลต่อความเคลื่อนไหวของดัชนีตลาดหลักทรัพย์ฯ หลายปัจจัย ทั้งปัจจัยภายในประเทศและจากต่างประเทศ โดยเหตุการณ์สำคัญที่กำลังมีการติดตามอย่างใกล้ชิดจากทุกฝ่าย ได้แก่ เหตุการณ์ระหว่างไทยกับกัมพูชา รวมถึงการประกาศใช้ พ.ร.บ. การรักษาความมั่นคงภายในราชอาณาจักร ใน 7 เขตของกทม. ซึ่งมีผลตั้งแต่วันนี้ (9 ก.พ.) ต่อเนื่องจนถึงวันที่ 23 ก.พ.  รวมถึง กลุ่มผู้ชุมนุมทางการเมือง ที่อาจมีการยกระดับการชุมนุมในวันศุกร์ที่ 11  ก.พ. นี้ 
“มองว่า ปัจจัยดังกล่าวมีผลกระทบในเชิงจิตวิทยาซึ่งน่าจะเป็นระยะสั้น และส่งผล ให้หุ้นเคลื่อนไหวผันผวน ซึ่งผู้ลงทุนที่ไม่แน่ใจ การเลือกหุ้นที่มีปัจจัยพื้นฐานดีก็จะมั่นใจได้ในระยะยาว หากไม่มีเหตุการณ์ที่ยืดเยื้อ ก็เชื่อว่าความมั่นใจจะกลับมา อย่างไรก็ตาม ปัจจัยเศรษฐกิจภายนอกประเทศ ก็ยังนับเป็นตัวแปรสำคัญที่ต้องติดตาม เพราะการที่ปริมาณการซื้อขายของผู้ลงทุนต่างชาติในตลาดหุ้นไทยเริ่มเบาบาง ส่วนหนึ่งเป็นเพราะเริ่มกระจายเงินลงทุนไปยังประเทศอื่น ๆ โดยเฉพาะประเทศที่เศรษฐกิจเริ่มมีสัญญาณการฟื้นตัว ซึ่งผู้ลงทุนควรติดตามข้อมูลความเคลื่อนไหวในระบบเศรษฐกิจระดับโลกเพิ่มมากขึ้น” นายไพบูลย์กล่าว
นอกจากนี้ ผู้ลงทุนควรติดตามความเคลื่อนไหวของสถานการณ์ทางการเมืองภายในประเทศอย่างใกล้ชิด และควรศึกษาข้อมูลและมุมมองการวิเคราะห์ปัจจัยต่าง ๆ ของสำนักวิจัยหลายแห่ง เพื่อให้ได้มุมมองที่ครบถ้วน
ทั้งนี้ จากข้อมูลสรุปภาวะตลาดหลักทรัพย์ฯ ณ สิ้นเดือนมกราคม 2554  สถิติชี้ให้เห็นว่าการลงทุนตลาดหลักทรัพย์ไทยยังมีความน่าสนใจจากพื้นฐานที่ดี โดยให้อัตราเงินปันผลตอบแทน (Dividend yield) ในเกณฑ์สูงเมื่อเทียบกับประเทศอื่นในภูมิภาค โดยอยู่ที่ระดับ 3.82%            
ด้านนายศักรินทร์ ร่วมรังษี  ผู้ช่วยผู้จัดการ  สายงานกำกับตลาด  ตลาดหลักทรัพย์แห่งประเทศไทย  เปิดเผยว่า จากกรณีที่เกิดเหตุการณ์ชายแดนไทย-กัมพูชาในระยะที่ผ่านมานั้น ตลาดหลักทรัพย์ฯ ได้ติดตามเรื่องดังกล่าวในประเด็นที่เกี่ยวข้องกับผลกระทบกับการดำเนินธุรกิจของบริษัทจดทะเบียน ซึ่งจากการติดตาม ณ ขณะนี้ ยังไม่มีบริษัทจดทะเบียนใดที่แจ้งว่าการดำเนินงานได้รับผลกระทบอย่างมีนัยสำคัญที่จะต้องเปิดเผยข้อมูลมายังตลาดหลักทรัพย์ฯ โดยทันที
ทั้งนี้ ตลาดหลักทรัพย์ฯ จะติดตามเหตุการณ์ที่อาจมีผลกระทบกับบริษัทจดทะเบียน และหากมีข้อมูลสำคัญที่บริษัทจดทะเบียนใดจะต้องเปิดเผย จะได้มีการประสานงานเพื่อนำข้อมูลเผยแพร่ให้ผู้ลงทุนทราบต่อไป โดยในช่วงนี้ขอให้ผู้ลงทุนติดตามข่าวสารที่มีผลต่อการตัดสินใจลงทุนอย่างใกล้ชิดด้วย